Document ID: 32011R0144

KOMISJONI MÄÄRUS (EL) nr 144/2011,
17. veebruar 2011,
millega muudetakse määrust (EL) nr 206/2010, millega kehtestatakse nende kolmandate riikide, territooriumide või nende osade loetelud, kust on lubatud Euroopa Liitu tuua teatavaid loomi ja värsket liha, ning veterinaarsertifitseerimise nõuded
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 16. detsembri 2002. aasta direktiivi 2002/99/EÜ, millega sätestatakse inimtoiduks ettenähtud loomsete saaduste tootmist, töötlemist, turustamist ja ühendusse toomist reguleerivad loomatervishoiu eeskirjad, (1) eriti selle artikli 8 sissejuhatavat fraasi, artikli 8 lõike 1 esimest lõiku ja artikli 9 lõike 2 punkti b,
võttes arvesse nõukogu 26. aprilli 2004. aasta direktiivi 2004/68/EÜ (millega kehtestatakse loomatervishoiu eeskirjad teatavate elusate kabiloomade impordile ühendusse ja transiidile ühenduse kaudu, muudetakse direktiive 90/426/EMÜ ja 92/65/EMÜ ja tunnistatakse kehtetuks direktiiv 72/462/EMÜ) (2) eriti selle artikli 6 lõike 1 esimest lõiku ja artikli 7 punkti e,
ning arvestades järgmist:
(1)
Nõukogu 26. juuni 1964. aasta direktiivi 64/432/EMÜ (ühendusesisest veiste ja sigadega kauplemist mõjutavate loomatervishoiu probleemide kohta) (3) kohaldatakse liidusisese veistega kauplemise suhtes. Sellega on ette nähtud, et aretamiseks ja tootmiseks ettenähtud veised peavad olema pärit ametlikult veiste ensootilise leukoosi vabast veisekarjast ning üle 12 kuu vanuste loomade puhul peab 30 päeva jooksul enne päritolukarjast lahkumist D lisa sätete kohaselt tehtud individuaaltesti tulemus olema olnud negatiivne.
(2)
Direktiiviga 64/432/EMÜ on samuti sätestatud brutselloosi tuvastamiseks kasutatavad diagnostilised testid ja sertifitseerimise nõuded aretamiseks ja toomiseks ettenähtud veistega kauplemise jaoks liidus. Lisaks hõlmab kõnealune direktiiv (muudetud komisjoni otsusega 2008/984/EÜ) (4) nüüd ka fluorestsentspolarisatsioon-analüüsi kui standardset diagnostilist testi.
(3)
Direktiivis 2004/68/EÜ on sätestatud loomatervishoiu nõuded elusate kabiloomade impordi suhtes liitu ja liidu kaudu toimuva transiidi suhtes. Kõnealused nõuded hõlmavad elusaid kabiloomi käsitlevaid loomatervishoiu erinõudeid, mis põhinevad liidu õigusaktides nende haiguste kohta sätestatud eeskirjadel, millele kõnealused loomad on vastuvõtlikud.
(4)
Direktiiviga 2004/68/EÜ on samuti ette nähtud, et eritingimused võib sätestada kolmandate riikide suhtes, kelle ametlike tervishoiutagatiste samaväärsust on liit ametlikult tunnustanud.
(5)
Komisjoni 12. märtsi 2010. aasta määruses (EL) nr 206/2010 (millega kehtestatakse nende kolmandate riikide, territooriumide või nende osade loetelud, kust on lubatud Euroopa Liitu tuua teatavaid loomi ja värsket liha, ning veterinaarsertifitseerimise nõuded) (5) on sätestatud veterinaarsertifitseerimise nõuded teatavate elusloomade või värske liha saadetiste toomiseks liitu. Kõnealuse määruse I ja II lisas on sätestatud ka nende kolmandate riikide, territooriumide või nende osade loetelud, millest võib liitu tuua kõnealuste loomade ja liha saadetisi.
(6)
Lisaks on määruse (EL) nr 206/2010 I lisas sätestatud aretamiseks ja tootmiseks ettenähtud koduveiste liitu toomise eritingimused ning kõnealuste loomade (sh liikide Bubalus ja Bison ning nende ristandite) veterinaarsertifikaadi näidis (BOV-X).
(7)
Määruse (EL) nr 206/2010 I lisa eritingimusega „IVb” osutatakse heakskiidetud põllumajandusettevõtetega territooriumile, millel on ametlikult tunnustatud veiste ensootilisest leukoosist vaba staatus seoses näidissertifikaadi BOV-X kohaselt sertifitseeritud elusloomade ekspordiga liitu. Kõnealust eritingimust tuleks muuta, et võtta arvesse ametlikult veiste ensootilise leukoosi vabu veisekarju käsitlevaid sätteid direktiivis 64/432/EMÜ.
(8)
Seega tuleks määruse (EL) nr 206/2010 I lisa 1. osas sätestatud eritingimust IVb ja kõnealuse lisa 2. osas sätestatud veterinaarsertifikaadi näidist (BOV-X) vastavalt muuta.
(9)
Lisaks tuleks muuta määruse (EL) nr 206/2010 I lisa 6. osa, et võtta arvesse direktiivis 64/432/EMÜ sätestatud fluorestsentspolarisatsioon-analüüsi diagnostilist testi.
(10)
Määrusega (EL) nr 206/2010 on samuti ette nähtud, et liitu toodud värske liha peab vastama II lisa 2. osas kõnealuse liha kohta esitatud asjakohases veterinaarsertifikaadi näidises sätestatud nõuetele, mille puhul võetakse arvesse selle liha suhtes kohaldatavaid eritingimusi või täiendavaid garantiisid.
(11)
Botswana on taotlenud luba eksportida liitu konditustatud ja laagerdunud veiseliha, mis on saadud määruse (EL) nr 206/2010 II lisa 1. osa tabeli 2. veerus koodiga „BW-4” määratletud territooriumi veterinaarkontrolli tsoonist 4a pärit loomadelt.
(12)
Kolmandatest riikidest liitu liha importimise nõuded sõltuvad eksportiva kolmanda riigi, territooriumi või selle osa loomade tervisestaatusest. Maailma Loomatervishoiu Organisatsioon (OIE) määrab kindlaks oma liikmesriikide suu- ja sõrataudistaatuse ning 2010. aasta mais tunnustas ta kõnealust piirkonda suu- ja sõrataudivaba piirkonnana, kus selle haiguse vastu ei vaktsineerita. Botswana on kehtestanud 10 km laiuse range järelevalvega tsooni, et eraldada haigusvaba tsoon riigi muudest osadest.
(13)
Seega tuleks Botswanal lubada tuua liitu haigusvabast tsoonist pärit veiste konditustatud ja laagerdunud liha. Seepärast tuleks määruse (EL) nr 206/2010 II lisa 1. osa tabeli 4. veerus viidata veterinaarsertifikaadi näidisele BOV. Kõnealuse määruse II lisa 1. osa tuleks seega vastavalt muuta.
(14)
Seetõttu tuleks määruse (EL) nr 206/2010 I ja II lisa vastavalt muuta.
(15)
On vaja kehtestada üleminekuperiood, et anda liikmesriikidele ja asjaomasele sektorile piisavalt aega käesoleva määrusega muudetavas määruses (EL) nr 206/2010 sätestatud nõuete järgimiseks vajalike meetmete võtmiseks kaubandustegevust häirimata.
(16)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EL) nr 206/2010 I ja II lisa muudetakse käesoleva määruse lisa kohaselt.
Artikkel 2
Üleminekuperioodil kuni 31. maini 2011 võib jätkuvalt liitu tuua impordijärgselt aretamiseks ja/või tootmiseks ettenähtud koduveiste saadetisi, millega on kaasas veterinaarsertifikaat vastavalt määruse (EL) nr 206/2010 I lisa 2. osas sätestatud näidisele BOV-X, mis ei sisalda käesoleva määruse artikliga 1 sisse viidud muudatusi.
Artikkel 3
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 17. veebruar 2011

Labels: 17
5
0
3
6